b'\n_START_ARTICLE_\n\xc3\x98kologiens Have\n_START_PARAGRAPH_\n\xc3\x98kologiens Have (indtil efter\xc3\xa5ret 2011: Den \xc3\x98kologiske Have \xe2\x80\x93 center for praktisk \xc3\xb8kologi) er et omr\xc3\xa5de p\xc3\xa5 10 ha, der er anlagt med forskellige temahaver, som alle bliver anlagt og plejet \xc3\xb8kologisk. Haven ligger p\xc3\xa5 jord, som er stillet til r\xc3\xa5dighed af Odder Kommune. Den har eksisteret siden 1991, og den har v\xc3\xa6ret \xc3\xa5ben for bes\xc3\xb8g siden 1994. Haven blev oprindelig skabt og drevet af "Landsforeningen Praktisk \xc3\x98kologi", men den blev i 1998 omdannet til en selvejende institution, efter initiativ fra Landsforeningens bestyrelse. Fonden gik konkurs i sensommeren 2011. Konkursboet blev i december 2011 k\xc3\xb8bt af den nydannede forening \xc3\x98kologiens Have og er siden drevet i foreningens regi og med prim\xc3\xa6rt frivillige kr\xc3\xa6fter.  \xc3\x98kologiens Have f\xc3\xa5r sine indt\xc3\xa6gter fra billetsalg, salg af egne produkter - herunder salg af fr\xc3\xb8 og planter, rundvisninger, fonds - og puljemidler samt tilskud fra Odder Kommune.'